
România, sub ocupaţie economică. Germania, Franţa și SUA 
controlează totul 


În România operează peste 90.600 de multinaționale, din care mai mult de 
90.000 sunt controlate din străinătate, se arată într-un raport al Institutului 
Naţional de Statistică (INS). Comparativ, numărul de grupuri de întreprinderi 
rezidente, care aparţin antreprenorilor români, este de doar 6.036. Cele mai 
multe companii străine activează în domeniul comerţului, ceea ce face ca 
România să fie, preponderent, piaţă de desfacere. Pe primele locuri în grupurile 
de întreprinderi din afara ţării se situează Germania, Franţa și SUA. 


Potrivit 
unui raport al Institutului Naţional de Statistică, Germania, Franţa și Statele Unite ale 
Americii ocupă primele trei locuri în topul tărilor care controlează subgrupuri de 
întreprinderi din România. Datele oficiale arată că, în anul 2022, în ţara noastră își 
desfășurau activitatea 96.705 grupuri de întreprinderi, din care 6.036 de grupuri de 
întreprinderi rezidente, cu antreprenori români, ceea ce reprezintă doar un procent de 
6%, și 90.669 de grupuri de întreprinderi multinaționale (606 controlate din interior, 
respective, 90.063 controlate din străinătate). 


Din totalul grupurilor de întreprinderi multinationale controlate din străinătate şi 
identificate în România, 14.553 sunt grupuri controlate de persoane juridice străine, iar 
75.510 sunt grupuri controlate de persoane fizice străine. Cea mai mare parte a 
grupurilor de întreprinderi din România activează în domeniul comerțului, semnalează 
INS. 


"În anul 2022, repartizarea grupurilor de întreprinderi din România pe activităţi 
economice, la nivelul secțiunilor CAEN, arată că majoritatea acestora își desfășoară 
activitatea în: secțiunea G - Comerţ cu ridicata și cu amănuntul; Repararea 
autovehiculelor și motocicletelor - 32% din totalul grupurilor de întreprinderi; secțiunea F 
- Construcţii - 12% din totalul grupurilor de întreprinderi; secțiunea M - Activităţi 
profesionale, științifice și tehnice — 10% din totalul grupurilor de întreprinderi; secțiunea 
C - Industria prelucrătoare - 10% din totalul grupurilor de întreprinderi și secțiunea L — 
Tranzacţii imobiliare - 8% din totalul grupurilor de întreprinderi”, se precizează în raportul 
INS. 


29% dintre salariaţi români, angajaţi la multinaționale 


Totodată, grupurile de întreprinderi rezidente activează preponderent în cadrul 
următoarelor domenii: secțiunea G - Comerţ cu ridicata și cu amănuntul; Repararea 
autovehiculelor și motocicletelor - 18%; secțiunea F - Construcţii - 11%; secțiunea M -— 
Activități profesionale, științifice și tehnice - 11%; secțiunea C - Industria prelucrătoare — 
10% șiu secțiunea S - Alte activități de servicii - 8%. 


Pe de altă parte, în România, în anul 2022, un procent de 29,2% din numărul total de 
salariați din întreprinderile active și-au desfășurat activitatea în întreprinderi ce fac parte 
din grupuri multinaționale controlate din străinătate. Conform INS, în anul 2022, un 
procent de 21,7% din numărul total de salariați activau în grupurile de întreprinderi 
multinaționale controlate din primele 10 țări. Raportat la ponderea numărului de salariați, 
majoritatea subgrupurilor de întreprinderi din România sunt controlate din Germania, 
Franţa și Statele Unite ale Americii. Pe locurile următoare se situează Italia, Olanda, 
Marea Britanie și Austria. 


Austria, profit mare, angajaţi puţini 


Rezultatele anului 2022 indică faptul că, în funcţie de ponderea numărului de salariați, pe 
primul loc se află subgrupurile de întreprinderi controlate de persoane juridice sau 
persoane fizice din Germania (18,1%), Franta (11,2%) și Statele Unite ale Americii 
(9,3%), Italia (8,4%), Olanda (7,3%) și Marea Britanie (5,8%). Austria, deși are unele 
dintre cele mai profitabile afaceri în România, are o pondere de salariați de doar 5,3%. În 
funcţie de ponderea numărului de salariaţi în total grupuri de întreprinderi multinaționale 
controlate din străinătate, subgrupurile de întreprinderi controlate din Germania 
predomină în secțiunea C - Industria prelucrătoare (9,3%), în secțiunea G - Comerţ cu 
ridicata și cu amănuntul; Repararea autovehiculelor și motocicletelor (3,3%) și în M -— 
Activități profesionale, științifice și tehnice (2,9%). În privinţa subgrupurilor de 
întreprinderi controlate din Franta, 4,5% din salariaţi se regăsesc în secțiunea C - 
Industria prelucrătoare, 2,3% se regăsesc în secțiunea G - Comerţ cu ridicata și cu 
amănuntul; Repararea autovehiculelor și motocicletelor, iar 1,4% se regăsesc în secțiunea 
J] - Informaţii și comunicații. Subgrupurile de întreprinderi controlate din Statele Unite ale 


Americii au cei mai mulţi salariați în secțiunea C - Industria prelucrătoare (3,8%) și 
secțiunea J] — Informaţii și comunicaţii (2,8%). 


